**С Т А Н О В И Щ Е**

**за научната продукция на Александра Божидарова Багашева,**

**единствена участничка в конкурса за ДОЦЕНТ по 2.1. Филология**

**(езикознание с английски език), обявен в ДВ, бр.5 – 17.01.2012**

Кандидатката Александра Багашева се представя в настоящия конкурс с респектиращ списък от публикации, отнасящи се към периода след получаването на образователната и научна степен ДОКТОР, т.е. 2005-2012 г., а именно: 17 статии, 6 труда в съавторство (речници и учебни помагала), 1 съставителство на сборник научни статии, 2 рецензии, 1 материал, посветен на *Linguistic**Abstracts* и – което е най-важно – с научната монография *Reflections on Compound Verbs and Compounding*. Освен това г-жа Багашева има 8 участия с доклади в научни конференции, повечето от които в чужбина (Прага, Оснабрюк, Верона и др.), организирани от университети с висок международен престиж. Понастоящем тя има и редица трудове под печат, които отразяват сериозния й интерес към лексикографията и към граматичното поведение на глаголната дума в съвременния английски език.

Въпреки че публикациите на А. Багашева преди защитата на докторската й дисертация тук няма да се обсъждат, бих си позволила да отбележа, че и в 9-те си труда (статии, учебна литература и проч.) тя се очертава вече като перспективен научен работник със стабилен интерес към когнитивните характеристики на темпоралността в езиците, към своеобразната структурна и семантична организация на някои езици от америнд и към всичко онова, което се подразбира под израза *магическото в езика.* Високо ценя и докторския й труд, защото бях негова рецензентка и така получих възможност да се запозная отблизо с вглъбеното лингвистично мислене на авторката. Докторската дисертация бе защитена много успешно и бе оценена като сигнал за факта, че в българската теоретична лингвистика и англицистика се очертава фигурата на един перспективен научен работник. Г-жа Багашева с по-нататъшното си творчество напълно затвърди това ми убеждение и дори надмина очакванията на колетиума.

Представената за обсъждане продукция не е просто количествено допълнение към предшестващите я публикации. В нея се очертават ярко тематичните зони, към които са насочени научните предпочитания на кандидатката. Най-общо казано, тя се концентрира върху взаимообусловеността на езика, културата и съзнанието. Това е един въпрос, пряко свързан с научните дирения на пряката й ръководителка проф. М. Пенчева, посветила толкова сили на изучаването на езика в човека и на човека в езика. Следователно, тук може да се говори за оформяне на школа и едно от доказателствата на това са магистърските курсове *картини на света, език и мислене, съвременни лингвистични* *теории, психолингвистика и антропологична лингвистика*, водени успешно от д-р Багашева, а така също рефлексиите й за преподаването на общото езикознание в университетската аудитория и то още на първокурсниците. Основните й убеждения намират подходящата форма на израз и в 9-те бакалавърски курса, и в участието й в научни проекти към НИС.

Освен споменатите тематични области тук трябва да бъдат отбелязани разработките, посветени на методиката на преподаването на английската граматика, на лексикалната семантика, на дериватологията и преди всичко на една от най-сложните й прояви – композицията. Навсякъде разсъжденията на А. Багашева са базирани на убеждението й, че езикът е едно специфично явление, което не може да бъде определено еднозначно нито като организъм, нито като механизъм. Търсещата мисъл на авторката не би могла да остане незабелязана от колегите й и много показателно е, че тя се проявява и в трудовете в съавторство с изтъкнати наши специалисти по англицистика и американистика от ранга на професорите М. Пенчева, Л. Грозданова и др. По мое дълбоко убеждение съавторството е също показател за мястото, което един лингвист заема в своята област, защото то е израз на доверието, оказано му от неговите учители и наставници.

Естествено, най-важно място в разглежданата продукция заема монографията на А. Багашева, посветена на специфичните глаголи, съчетаващи в съдържателната си структура предикацията с названието. Изхождайки от убеждението, че обектът може да постулира в известна степен метода на изследване, А. Багашева твърди, че сложните глаголи, бидейки конструкционен идиом, изискват създаването на специална методика на изследването и класификацията им. Авторката предлага една интересна хипотеза: тя приема съществуването на сложни глаголи като ономасиологични бази или когнитивни рамки при създаването на сложни думи. Силно впечатление прави постоянното напомняне, че тук става дума за едно явление, представено по различен начин в различните езици. Авторката вижда като една от бъдещите си цели изясняването на причините на тези различия. Много радостно би било да могат да се изяснят споменатите причини – това ще бъде една сериозна стъпка в линтвистичния анализ, ситуирана в така наречената *Защо – лингвистика.* Както неведнъж вече се отбелязва в теоретичната литература, на съвременния етап ние все още разполагаме с по-убедителни трудове в областта на предните два етапа, обозначавани като *Какво – лингвистика* и *Как – лингвистика*, т.е. етапите на адекватното наблюдение и адекватното описание, но още не сме постигнали големи успехи в адекватното обяснение, което евентуално един ден ще прехвърли нашата наука от групата Letters към групата Sciences.

Всичко казано дотук ми дава основание да твърдя, че д-р Александра Божидарова Багашева е един достоен кандидат за доцент по езикознание и английски език, притежаващ високи научни и преподавателски качества, ползващ се с авторитет сред колегите и студентите си, проявяващ изключителна работоспособност и прецизност в изследователската си дейност. Обръщам се към членовете на почитаемото научно Жури да подкрепят с положителен вот нейната кандидатура.

